Četudi se vrata vinskih hramov na Ruški vinski poti odprejo le vsako leto na Martinovo, pot popelje rekreacije željnega obiskovalca po 2,5 km dolgi asfaltirani krožni poti med sončne vinske gorice, mimo 24 vinskih hramov, 6 kapelic, galerije − kleti, vinogradniškega muzeja na prostem in številnih  drugih  znamenj, posvečenih najlepši rožici − vinski trti v vseh letnih časih. Z najvišje točke Vinske poti se ponuja lep razgled na Ruše in širše po Dravski dolini, na poseljena pobočja Kozjaka in Pohorja. Pričetek poti je pri 6.000 litrskim “sodu”, nedaleč od Hotela Veter. Tu se opravlja tudi vsakoletni krst mošta na martinovo. “Ti naši vinogradi v ruških goricah so majhni po razsežnosti, razdrobljeni med več kot petindvajset lastnikov. Na prvi pogled opazimo, koliko velike ljubezni je vložene v ta strma pobočja. Sortni sestav je mešan predvsem s trtami, ki dajejo bela vina. Nekoč v minulih časih so z goric v tem delu Dravske doline polnili cesarsko klet samo s črnim burgundcem, imenovanim “Kronnen Wein”. Ob branju starih urbarskih zapiskov je presenetljiv podatek, koliko kmetovalcev v Rušah je imelo vinograde, in kako visoke so bile njihove vinske dajatve. Iz tega lahko sklepamo, da so bila vsa primerna pohorska pobočja vse do Fale posejana z vinsko trto.” (Mirko Vovšek, Moje poti in moja domoljubna razmišljanja, 2008). Ob sodu − na začetku poti, od leta 2016 raste cepič najstarejše žlahtne vinske trte na svetu, vpisane v Guinnessovo knjigo svetovnih rekordov, ki že več kot štiristo petdeset let raste in rodi na Lentu ob reki Dravi v Mariboru. Trta ima tudi svojega skrbnika.